2.2 करोड़ का सिंहासन, 13 लाख की बेल्ट और सोने की शर्ट
Karnataka Assembly Election 2023 - Who Are Bellary Reddy Brothers, Follow Reddy Brothers Net Worth And Property Details On Dainik Bhaskar. कर्नाटक में विधानसभा चुनाव जोरों पर है। भाजपा और कांग्रेस के बीच कांटे की टक्कर है। आरोप-प्रत्यारोप के दौर के बीच वहां के बेल्लारी के रेड्डी ब्रदर्स फिर से चर्चा में हैं
1999 का साल था। बीजेपी नेता सुषमा स्वराज एक मुद्दा लेकर देश भर में मुखर हो रही थीं। मुद्दा था सोनिया गांधी के विदेशी मूल के होने का। सुषमा स्वराज ने तय किया था कि जहां सोनिया गांधी चुनाव लड़ेंगी, वो उनके खिलाफ पर्चा भरेंगी।
सोनिया गांधी ने तय किया कि वो बेल्लारी से चुनाव लड़ेंगी। बेल्लारी में देश का करीब 25% लौह अयस्क भंडार है। सुषमा स्वराज ने भी यहीं से पर्चा भर दिया। चुनाव तो सुषमा हार गईं, लेकिन उन्हें यहां मिले करुणाकर रेड्डी, जनार्दन रेड्डी और सोमशेखर रेड्डी।
'लग्जरी लाइफ' सीरीज के इस एपिसोड में इन्हीं बेल्लारी बंधुओं की कहानी। बेटी की शादी में पांच अरब का खर्च हो या 5 साल में 10 लाख की कंपनी को 3 हजार करोड़ की बनाना, तीनों भाई बीते बीस साल से अपनी लग्जरी लाइफ की वजह से चर्चा में रहते हैं...
कर्नाटक के खनन टाइकून कहे जाने वाले रेड्डी ब्रदर्स में सबसे अधिक चर्चा में रहते हैं जनार्दन रेड्डी। जनार्दन रेड्डी की लग्जरी लाइफ किसी राजा से कम नहीं है। वो सोने के शौकीन हैं और हीरे जवाहरात से बनी कुर्सी पर बैठते रहे हैं।
रेड्डी के पास एक रोल्स रॉयस, एक रेंज रोवर, एक लैंड रोवर, एक मर्सिडीज बेंज, एक ऑडी, एक बीएमडब्ल्यू और एक दर्जन से अधिक स्कॉर्पियो और बोलेरो हैं। रेड्डी के पास एक कस्टमाइज बस भी है। कहा जाता है कि रेड्डी जब हवाई यात्रा करते हैं तो अपने निजी चॉपर में उड़ते हैं जिसका हैलिपैड उनके घर के ठीक सामने है। जानकार बताते हैं कि एक हैलिपैड उनके घर के भीतर भी है।
सोने के तार वाले शर्ट पहनते रेड्डी, कीमत 1 लाख
रेड्डी के पास बहुत सारी ऐसी शर्ट्स हैं जिनमें सोने के तार लगे हुए हैं। प्रत्येक शर्ट की कीमत कम से कम 1 लाख रुपए के आसपास आंकी जाती है। उनके पास 13 लाख रुपए की रत्नों से जड़ा हुआ बेल्ट था, जिस पर सोने की परत चढ़ी हुई है। इसे सीबीआई ने जब्त कर लिया था।
खनन से रोज 5 करोड़ की कमाई
सुप्रीम कोर्ट के रिटायर्ड जज जस्टिस संतोष हेगड़े साल 2007 में कर्नाटक के लोकायुक्त थे। रेड्डी बंधुयों द्वारा की जा रही लगातार अनियमितताओं की जांच उनके पास आयी। उन्होने 2011 में रिपोर्ट लगाई कि रेड्डीयों के अवैध खनन से सरकार को 161 अरब रुपये के राजस्व का नुकसान हुआ है। बाद में इन्होंने स्वीकारा भी कि अवैध खनन से रोज 5 करोड़ की कमाई की गई। इसके बाद सितंबर 2011 में जनार्दन रेड्डी को सीबीआई ने अरेस्ट कर लिया। बाद में 21 जनवरी 2015 को सुप्रीम कोर्ट से जमानत मिल गई।
जनार्दन रेड्डी के पास 2.2 करोड़ का सिंहासन
साल 2011 में जब सीबीआई ने उनके तीन मंजिला घर पर छापेमारी की तो घर के भीतर 70mm स्क्रीन के सामने स्विमिंग पूल मिला। इसमें नहाते हुए फिल्म देखा जा सकता था। घर में बार, मसाज पार्लर, होम थियेटर और बम शेल्टर जैसी लग्जरी थी। उनके घर से प्लेट, कटोरे, चम्मच, कांटे, चाकू, कप, बर्तन और यहां तक ​​​​कि ऐशट्रे और लाइटर तक सोने के थे, इसकी कीमत 20 लाख आंकी गई।
सीबीआई ने रिपोर्ट बनाई तो लिखा कि घर में तकरीबन 30 किलो से ज्यादा वजन का सोना और चांदी मिला। वहीं करीब तीन करोड़ कैश भी बरामद किए गए। सीबीआई को सबसे आकर्षक चीज मिली एक सोने की कुर्सी। बेशकीमती रत्नों और पत्थरों जड़ी हुई एक सिंहासन नुमा कुर्सी। कुर्सी पर लगे हीरे में जीजेआर मोनोग्राम था जिसकी मदद से इस कुर्सी की कीमत 2.2 करोड़ आकीं गई।
घर में मिलीं 1200 सोने की अंगूठियां और प्लैटिनम के गहने 
उनके घर में गले में पहनने वाला पांच हार, कुल 600 से भी ज्यादा सोने की चूड़ियां मिलीं। जिनमें से 35 चूड़ियों में हीरे जड़े थे। 300 के करीब कान में पहनने वाले सोने के आभूषण मिले जिनमें से 75 में हीरे जड़े थे। 1200 से अधिक अंगूठियां मिलीं। इसके अलावा करोड़ों के प्लैटिनम भी जब्त किये गए।
बाद में मालूम चला जनार्दन रेड्डी ने तिरुपति मंदिर को 43 करोड़ रुपए का एक मुकुट भी दान किया था।
2.5 करोड़ की सोने की मूर्तियों की पूजा 
रेड्डी के पूजा घर में भी कम ‘धन्य धान्य’ नहीं है। पूजा गृह में सोने की भगवान वेंकटेश्वर की एक फुट ऊंची मूर्ति और पद्मावती की छह इंच की मूर्ति बनी हुई हैं। कई अन्य सोने की मूर्तियों वाले इस पूजा घर के देवताओं की कुल कीमत 2.3 करोड़ रुपए आंकी गई थी। पूजा घर में एक किलो वजनी सोने की घंटी भी रखी मिली।
नोटबंदी के बाद पांच अरब में की बेटी की शादी
अवैध खनन के आरोप में गिरफ्तार होने के बाद भी जब इन तीन भाइयों में से जनार्दन रेड्डी जेल में थे, तब भी इनका काफी दबदबा था। उनकी असाधारण जीवनशैली ने पूरे भारत के लोगों को आश्चर्य में डाल दिया था। हद तो तब हो गई जब 2016 में जेल से छूटते ही इन्होंने अपने बेटी की शादी की तैयारी शुरू की।
मीडिया रिपोर्ट्स के मुताबिक जनार्दन रेड्डी ने अपनी बेटी की शादी में 500 करोड़ रुपए खर्च कर डाले। पांच दिन तक चले इस शादी समारोह में सोने का कार्ड छपा और 50 हजार गेस्ट बुलाए गए। इसमें ब्राजील से सांबा डांसर बुलाए गए थे।
कर्नाटक की 40 सीटों पर अभी भी प्रभावशाली 
जनार्दन रेड्डी फिलहाल अपनी पार्टी कल्याण राज्य प्रगति पक्ष (केआरपीपी) से राज्य के विधानसभा चुनाव में उतर रहे हैंं। हालांकि उन्हें भारतीय जनता पार्टी (भाजपा) के मददगार के तौर पर देखा जा रहा है। जनार्दन रेड्डी की बेल्लारी और विजयनगर समेत कर्नाटक के कल्याण क्षेत्र की 41 विधानसभा सीटों पर अच्छी पैठ है।
बेल्लारी बंधु राजनीति में आने से पहले तक खनन की दुनिया में ठेकेदारी का काम करते थे। 1994 के बाद से सरकार ने प्राइवेट खनन करने वालों को भी परमिशन दे दी। परमिशन मिला तो बंदरबांट भी हुआ और मांग भी बढ़ी। इन भाइयों ने भी हाथ आजमाना शुरू कर दिया था। पिता आंध्र प्रदेश के अनंतपुर जिले में पुलिस कॉन्स्टेबल थे तो घर में बहुत पैसा भी नहीं था। इसके बाद जनार्दन रेड्डी ने सबसे पहले खनन की दुनिया में ठेकेदारी का काम शुरू किया। दोनों भाइयों का सहयोग मिला और 1999 आते-आते उनका ठीक ठाक नाम हो गया था।
10 लाख की कंपनी पांच साल में 3 हजार करोड़ की
2001 में उन्होंने 10 लाख रुपए लगाकर ओबुलापुरम माइनिंग कंपनी शुरू की थी। इसके बाद से ही वे कर्नाटक-आंध्रप्रदेश में माइनिंग के बिजनेस में एक्टिव हो गए। इसी बीच 2000 से 2008 के बीच वर्ल्ड मार्केट में लौह अयस्क की कीमत करीब तीन गुना बढ़ गई। भारत भी लौह अयस्क के बड़े एक्सपोर्ट्स में शामिल हो गया। इधर रेड्डी ब्रदर्स ने माइनिंग के क्षेत्र में 'कमाल' कर दिया। 5 साल में उनकी दस लाख रुपये की कंपनी का टर्नओवर 3 हजार करोड़ रुपए हो गया। रेड्डी बंधुओं पर आरोप था कि 2007 से 2010 के बीच उन उन्होंने 12 हजार करोड़ की कीमत का 29.8 मिलियन टन अवैध लौह अयस्क (आयरन ओर) कर्नाटक से देश के विभिन्न बंदरगाहों पर भेजा था।